Castiello de Santa Barbara de Zaragoza

O castiello de Santa Barbara ye un castiello medieval d'o sieglo XIII que se troba situato en Zaragoza, Aragón, en o barrio de Val d'Espartera. A mayor parte d'o castiello desaparixió en devantar-se-ie una ermita. O castiello de Santa Barbara en a pachina web d'o Sistema de Información del Patrimonio Cultural Aragonés.

O castiello
O castiello se troba en o cobalto d'a ciudat de Zaragoza, exactament a 313 metros d'altaria sobre o ran d'a mar. L'edificio ye en ruinas, quedando poco d'a fortaleza inicial, ya que gran parti d'o que se veye actualment preteneixe a la reforma que se fació posteriorment ta convertir-lo en ermita. Se pueden veyer encara os muros exteriors con os suyos grans contrafuertes y bellas puertas y finestras. Lo que i queda en l'actualidat representaría un 36% d'a grandaria orichinal d'o conchunto arquitectonico.

A ermita
Gran parti d'a estructura que ha plegau dica os nuestros días perteneixe a la ermita que se construyió aproveitando as ruinas d'o castiello en o sieglo XVII. Estió en l'anyo 1690 cuan una colla de labradors zaragozanos fundó a Cofadría d'a Gloriosa Santa Barbara con seu en a parroquia de Sant Pavlo. En l'anyo 1691 ya apareixe a ermita en o Libro de Resolucions d'o Capítol d'a cofadría. A suya construcción yera simpla, ya que l'obchectivo de l'edificio no yera artistico, sino tener un puesto de culto esporadico propiedat d'a cofadría. Se documenta que en l'anyo 1706 ye menester d'esviellar o tellau que s'heba crebau debiu a l'orache d'a capital aragonesa y a o paso d'as anyadas.

No ye dica l'anyo 1749 cuan se conoixe bella cosa d'a estructura y ornamentación de l'edificio. Ta par d'alavez, y con a enchaquia d'o nombramiento d'un nuevo ermitanyo, s'escribe en as actas d'a cofadría que a ermita ye d'una sola nau, sin capiellas, pero con dos altars adedicaus a Santa Barbara y a Chesucristo. Bi heba amás un confesionario y un atril de fusta, asinas como una pedricadera de cheso y cuantas lampas. En l'exterior se trobaba una chicota campana en a frontera y un peirón con una cruz de fierro.

En primerías d'o sieglo XX cuasi s'heban albandonadas as romerías que se i feban, por o que a ermita continó con o deterioro que se produciba ya dende o sieglo anterior. A tradicional romería de l'1 de mayo en que se bendeciban os termins u campos s'heba deixau de fer y l'acceso enta la ermita yera cuasi impracticable. Entre os anyos 1910 y 1914 s'esvielloron a frontera y o tellau.

En a Guerra Civil Espanyola de 1936 l'edificio ye destruyiu y encara que dimpués se proposó restaurar-la nunca no se fació. En 1946 a cofadría, que encara existe en l'actualidat, tresladó a romería enta a ilesia de Miralbueno, quedando a ermita albandonada de tot.

Anvistas
Dende o castiello, situau en o punto mas alto de Zaragoza, se tien una vista completa de toda a capital aragonesa con a Val d'Espartera y a Z-40 en primer plan. En os días claros se pueden alufrar amás os Pireneus, a Sierra de Guara y o Moncayo. Mirando-nos enta o sud trobamos Cuart de la Uerba.

 Vinclos externos 
  O castiello de Santa Barbara en a pachina web d'o Sistema de Información del Patrimonio Cultural Aragonés.
  Ruinas ermita de Santa Barbara, sobre Valdespartera 
  El Castillo de Santa Bárbara
  Ermita de Santa Bárbara en Peripaseos.
  La ermita de Santa Bárbara en Valdespartera

 Referencias 

Categoría:Biens d'Intrés Cultural d'Aragón
Santa Barbara
Santa Barbara
Santa Barbara
Categoría:Molimentos de Zaragoza